रायपुर, 08 नवंबर 2018 । रायपुर जिले की 6 विधानसभा क्षेत्रों में प्रत्याशियों की संख्या अधिक होने के कारण चुनाव हेतु बैलेट यूनिटों की आवश्यकता बढ़ गई है। अभनपुर में 12 प्रत्याशी होने के कारण इलेक्ट्रॉनिक वोटिंग मशीन में एक ही बैलेट यूनिट की जरूरत होगी। जिला निर्वाचन अधिकारी एवं कलेक्टर डॉ. बसवराजु एस. ने बताया कि अब जिले की 7 विधानसभाओं में चुनाव हेतु रिजर्व बैलेट यूनिटों सहित कुल 4164 बैलेट यूनिट की जरुरत है। विधानसभा क्षेत्र अभनपुर में 12 प्रत्याशी होने के कारण ईवीएम के साथ केवल एक बैलेट यूनिट लगेगी। जबकि धरसींवा, रायपुर नगर ग्रामीण, रायपुर नगर उत्तर, तथा आरंग विधानसभा में 2-2 बैलेट यूनिटों की आवश्यकता है तथा रायपुर नगर पश्चिम तथा रायपुर नगर दक्षिण में क्रमशः 37 व 46 प्रत्याशी होने के कारण 3-3 बैलेट यूनिटों की जरूरत है।